江邊四十韻
作者：元稹
朝代：唐

paragraphs: 官借江邊宅，天生地勢坳。
敧危饒壞構，迢遞接長郊。
怪鵩頻棲息，跳蛙頗混殽。
總無籬繳繞，尤怕虎咆哮。
停潦魚招獺，空倉鼠敵貓。
土虛煩穴蟻，柱朽畏藏蛟。
蛇虺吞簷雀，豺狼逐野麃。
犬驚狂浩浩，雞亂響嘐嘐。
濩落貧甘守，荒涼穢盡包。
斷簾飛熠燿，當戶網蠨蛸。
曲突翻成沼，行廊却代庖。
橋橫老顛枿，馬病裛芻茭。
一一牀頭點，連連砌下泡。
辱泥疑在絳，避雨想經崤。
相顧憂爲鼈，誰能復繫匏。
誓心來利往，卜食過安爻。
何計逃昏墊，移文報舊交。
棟梁存伐木，苫蓋愧分茅。
金琯排黃荻，琅玕褭翠梢。
花塼水面鬬，鴛瓦玉聲敲。
方礎荆山採，修掾郢匠鉋。
隱錐雷震蟄，破竹箭鳴骹。
正寢初停午，頻眠欲轉胞。
囷圓收薄祿，廚敝備嘉肴。
各各人寧宇，雙雙燕賀巢。
高門受車轍，華廐稱蒲捎。
尺寸皆隨用，毫釐敢浪拋。
篾餘籠白鶴，枝賸架青鵁。
製榻容筐篚，施關拒斗筲。
欄干防汲井，密室待持膠。
庭草傭工薙，園蔬稚子掊。
本圖閑種植，那要擇肥磽。
綠柚勤勤數，紅榴箇箇抄。
池清漉螃蟹，瓜蠹拾𧏘蟊。
曬篆看沙鳥，磨刀綻海鮫。
羅灰修藥竈，築垛閱弓弰。
散誕都由習，童蒙剩嬾教。
最便陶靜飲，還作解愁嘲。
近浦聞歸楫，遙城罷曉鐃。
王孫如有問，須爲併揮鞘。